KIRJALLINEN KYSYMYS E-3481/01 esittäjä(t): Alexandros Alavanos (GUE/NGL) komissiolle. Internet-kahviloissa tapahtuvan intenetin käyttämisen asettaminen verotuksellisesti samaan asemaan peliautomaattien käyttämisen kanssa.



Virallinen lehti nro 172 E , 18/07/2002 s. 0070 - 0070



KIRJALLINEN KYSYMYS E-3481/01 esittäjä(t): Alexandros Alavanos (GUE/NGL) komissiolle (8. tammikuuta 2002) Aihe: Internet-kahviloissa tapahtuvan intenetin käyttämisen asettaminen verotuksellisesti samaan asemaan peliautomaattien käyttämisen kanssa Kreikan lain n:o 2954/2001 mukaan internet-kahviloiden tietokoneista peritään erityisveroa ja ne rinnastetaan verotuksessa peliautomaatteihin, mikä vie monet internet-kahvilat konkurssiin. Ottaen huomioon, että Kreikka on Euroopan maiden joukossa viimeisellä sijalla tietokoneiden käytössä ja että tällaiset yritykset tekevät kansalaisille, varsinkin nuorille, helpommaksi tutustua uuteen teknologiaan ja internetiin, kysyn komissiolta, tietääkö se, onko muissa jäsenvaltioissa käytössä vastaava verotusjärjestelmä? Katsooko komissio, että tietokoneiden rinnastaminen peliautomaatteihin kannustaa nuoria käyttämään internetiä ja tulemaan sen kanssa tutuiksi? Onko internetin käyttöturvallisuuden parantamista koskevan monivuotisen toimintasuunnitelman tähänastisen täytäntöönpanon puitteissa saatu tuloksia suodatus- ja luokittelujärjestelmistä, itsesääntelymekanismeista ja tiedotustoimien edistämisestä? Erkki Liikasen komission puolesta antama vastaus (28. helmikuuta 2002) Komissio on seurannut lakiin nro 2954/2001 liittyviä tapahtumia Kreikassa sekä internet-kahvilayrityksiä koskevia verotustoimenpiteitä. Kreikan valtiovarainministeriön antamien ohjeiden ja komission yksiköille toimitettujen tarkennusten mukaisesti laki nro 2954/2001 ja siinä verotustarkoituksessa annettu peliautomaatin määritelmä eivät koske tietokoneita, joita käytetään internet-kahviloiden tiloissa ainoastaan internet-yhteyden tarjoamiseen. Internet-kahvilayritykset eivät näin ollen kuulu kyseisen säännöksen välittömään soveltamisalaan, jos niiden tiloihin sijoitettuja tietokoneita käytetään ainoastaan internet-yhteyden tarjoamiseen, internetin ja siihen liittyvien eri palvelujen käyttöön sekä muihin työtarkoituksiin. Jos tietokoneita kuitenkin käytetään vain näennäisesti internet-yhteyden tarjoamiseen, mutta todellisuudessa osittain tai kokonaan pelaamiseen, niihin sovelletaan kaikkia pelejä ja uhkapelejä koskevan lainsäädännön säännöksiä. Komission mielestä on positiivista, että tällä tavoin tulee tarkennettua, etteivät edellä mainittu laki ja sen mukaiset verotustoimenpiteet sinänsä koske Kreikan internet-kahviloita tai haittaa niiden toimintaa. Kreikan valtiovarainministeriön ohjeissa lain soveltamisesta vapautetaan nimenomaan vain internet-kahvilat. Ohjeissa mainitaan erityisesti, että peliautomaatin käsite kattaa kaikki tietokoneet, jotka sijaitsevat tai joita käytetään taloudellisen hyödyn saamiseksi yleisissä tiloissa (hotelleissa, kahviloissa, kaikenlaisissa kokoontumistiloissa ja kaikissa julkisissa tiloissa). Komission mielestä kohtaa olisi syytä vielä selventää, koska on olemassa vaara, että edellä mainitut verotustoimenpiteet estävät tietoyhteiskunnan palvelujen kehittymistä ja yleisesti saatavilla olevien internet-yhteyksien lisääntymistä. Komissio ei tiedä samankaltaisia toimenpiteitä toteutetun muissa jäsenvaltioissa. Mitä tulee internetin käyttöturvallisuutta koskevaan toimintasuunnitelmaan, yhteensä lähes 130 yhteistyökumppania 17 maassa osallistuu sen puitteissa rahoitettuihin hankkeisiin. Eri kohdeyleisöille (lapsille, vanhemmille, opettajille) suunnattuja tietoisuuden herättämiskampanjoita on meneillään tai jo päättynyt yhdeksän. Äskettäin aloitetulla selfregulation. info -hankkeella pyritään tarjoamaan tiedon, mallien ja tutkimuksen itsesääntelyä koskeva keskitetty tietolähde. Meneillään tai jo toteutettu on 13 hanketta, jotka liittyvät sisällön arviointiin ja suodattamiseen. Lisätietoja saa osoitteesta http://www. saferinternet. org.